**Ρέθυμνο, 20/6/2022**

**ΘΕΜΑ**: Πρόσκληση εκδήλωσης ενδιαφέροντος στο **Δια-πανεπιστημιακό** **Πρόγραμμα Μεταπτυχιακών Σπουδών «Κοινοτική Εργασία και Κοινωνική Οικονομία»** των Τμημάτων Κοινωνιολογίας της Σχολής Κοινωνικών Επιστημών του Πανεπιστημίου Κρήτης και Κοινωνικής Εργασίας της Σχολής Κοινωνικής Υγείας του Ελληνικού Μεσογειακού Πανεπιστημίου για το ακαδημαϊκό έτος **2022-2023**

Το Τμήμα Κοινωνιολογίας του Πανεπιστημίου Κρήτης, της Σχολής Κοινωνικών Επιστημών του Πανεπιστημίου Κρήτης και το Τμήμα Κοινωνικής Εργασίας της Σχολής Επιστημών Υγείας του Ελληνικού Μεσογειακού Πανεπιστημίου προκηρύσσουν θέσεις μεταπτυχιακών φοιτητών στο Δια-πανεπιστημιακό Πρόγραμμα Μεταπτυχιακών Σπουδών **«Κοινοτική Εργασία και Κοινωνική Οικονομία»,** που οργανώνουν από κοινού.

Το Δ.Π.Μ.Σ φιλοδοξεί να εκπαιδεύσει κοινοτικά στελέχη ικανά να ανταποκριθούν στις σύνθετες κοινωνικές ανάγκες των τοπικών κοινωνιών για ανάπτυξη, βελτίωση της ποιότητας ζωής και αντιμετώπισης καταστάσεων κρίσης σε μικρό, μέσο και μάκρο επίπεδο. Στρατηγικός στόχος του Δ.Π.Μ.Σ. είναι η δημιουργία στελεχών με ερευνητικές και οργανωτικές δεξιότητες με τις απαραίτητες θεωρητικές γνώσεις έτσι ώστε να μπορούν αφενός να ερμηνεύουν και να αναλύουν κοινωνικές καταστάσεις και προβλήματα των σύγχρονων κοινωνιών και αφετέρου να μπορούν να παρεμβαίνουν στις τοπικές κοινωνίες για τη διαμόρφωση μηχανισμών και παρεμβάσεων που οδηγούν σε διαδικασίες κοινωνικής αλλαγής. Οι απόφοιτοι του ΔΜΠΣ «Κοινοτική Εργασία και Κοινωνική Οικονομία» θα μπορούν να στελεχώσουν υπηρεσίες της τοπικής αυτοδιοίκησης, του κράτους και Μη Κυβερνητικών Οργανώσεων και να συμβάλουν στην ανάπτυξη των τομέων
της κοινοτικής εργασίας και της Κ.Α.Λ.Ο. (Κοινωνική και Αλληλέγγυα Οικονομία) συμβάλλοντας στη συγκρότηση και την ανάπτυξη εναλλακτικών συνεργατικών εγχειρημάτων από τα κάτω.

Το Δ.Π.Μ.Σ. έχει ελάχιστη χρονική διάρκεια τριών (3)
ακαδημαϊκών εξαμήνων, στα οποία περιλαμβάνεται και ο χρόνος που απαιτείται για την εκπόνηση και υποβολή προς κρίση της διπλωματικής εργασίας. Το πρόγραμμα είναι πλήρους φοίτησης, η παρακολούθηση υποχρεωτική, ενώ το 30% των μαθημάτων μπορούν να διδάσκονται εξ αποστάσεως. Η γλώσσα του προγράμματος είναι η ελληνική και τα μαθήματα θα διεξάγονται κατά κανόνα στο τέλος της εβδομάδας, μετά τις 14:30μμ, στις εγκαταστάσεις του Τμήματος Κοινωνικής Εργασίας στο Ηράκλειο της Κρήτης, εκτός εάν προκύψει έκτακτη ανάγκη για λόγους προστασίας της δημόσιας υγείας. Τα δίδακτρα του Δ.Π.Μ.Σ ανέρχονται σε 2.700 ευρώ συνολικά, ενώ το 30% των φοιτητών μπορεί να απαλλάσσεται από την καταβολή τους, εάν εμπίπτουν στις προϋποθέσεις του σχετικού νόμου.

Στο Δ.Π.Μ.Σ. γίνονται δεκτοί απόφοιτοι Ανώτατων Εκπαιδευτικών Ιδρυμάτων Κοινωνικών Επιστημών, Επιστημών Υγείας και Πρόνοιας, Οικονομικών Επιστημών και Επιστημών Ζωής της ημεδαπής ή ομοταγών ιδρυμάτων της αλλοδαπής συναφούς γνωστικού αντικειμένου. Ενδεικτικά αναφέρονται τα εξής τμήματα: Κοινωνιολογίας, Κοινωνικής Εργασίας, Κοινωνικής Πολιτικής, Πολιτικής Επιστήμης, Ψυχολογίας, Οικονομικών Επιστημών, Κοινωνικής Ανθρωπολογίας, Γεωγραφίας, Κοινωνικής Οικονομίας και Οικολογίας κ.λπ. Αίτηση μπορούν να υποβάλουν και τελειόφοιτοι/ες φοιτητές/φοιτήτριες που αναμένεται να έχουν ολοκληρώσει τις σπουδές τους πριν την εγγραφή τους στο πρόγραμμα.

Υποβολή της **αίτησης εκδήλωσης ενδιαφέροντος** γίνεται με μήνυμα ηλεκτρονικού ταχυδρομείου στη γραμματεία του Δ.Π.Μ.Σ. (grammKEKO@social.soc.uoc.gr) και την επισύναψη της σχετικής αίτησης. Το επόμενο διάστημα θα ακολουθήσει η πρόσκληση για κατάθεση αιτήσεων υποψηφιότητας.

Για περισσότερες πληροφορίες ή διευκρινίσεις οι ενδιαφερόμενοι/ες μπορούν να επισκέπτονται τις ιστοσελίδες των συνεργαζόμενων τμημάτων (<http://sociology.soc.uoc.gr> και <https://sw.hmu.gr> ) ή να απευθύνονται στη Γραμματεία του Δ.Π.Μ.Σ. στο τηλέφωνο 28310-77491, στο e-mail: grammKEKO@social.soc.uoc.gr , ή στη ταχυδρομική διεύθυνση Δ.Π.Μ.Σ. «Κοινοτική Εργασία και Κοινωνική Οικονομία», Τμήμα Κοινωνιολογίας, Πανεπιστήμιο Κρήτης, Πανεπιστημιούπολη Ρεθύμνου, Τ.Κ.74100Ρέθυμνο Κρήτης

Ο Διευθυντής του Δ.Π.Μ.Σ. «Κοινοτική Εργασία και Κοινωνική Οικονομία»

Καθηγητής κ. Ιωάννης Ζαϊμάκης

**ΑΙΤΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ**

Για φοίτηση στο ΔΠΜΣ «Κοινοτική Εργασία και Κοινωνική Οικονομία» που οργανώνουν τα Τμήματα Κοινωνιολογίας του Πανεπιστημίου Κρήτης (επισπεύδον τμήμα) και Κοινωνικής Εργασίας του Ελληνικού Μεσογειακού Πανεπιστημίου (συνεργαζόμενο τμήμα), για το ακαδημαϊκό έτος 2022-23.

|  |  |
| --- | --- |
| Ονοματεπώνυμο |  |
| Διεύθυνση κατοικίας |  |
| Τηλέφωνο επικοινωνίας |  |
| Ηλεκτρονικό ταχυδρομείο |  |
| Βασικό πτυχίο |  |
| Μεταπτυχιακοί τίτλοι σπουδών |  |